ועדת העבודה, הרווחה והבריאות, כנסת 16, פרוטוקול מספר 233, 2004-07-20 15:30

שאול יהלום: אני מתכבד לפתוח את ישיבת ועדת העבודה, הרווחה והבריאות.

שאול יהלום: על סדר היום תקנות משפחות חיילים שנספו במערכה (הסכום המרבי שמותר לנכות מתגמולי זכאי) (תיקון מס' 2), התשס"ד-2004.

שאול יהלום: מי יציג לנו את התקנות?

רינת גולד-גזית: מאז הוקם ארגון אלמנות ויתומים בהתאם להסמכה בחוק אנחנו מנכים מדי חודש סכום כסף לטובת דמי חבר בארגון אלמנות ויתומי צה"ל.

רינת גולד-גזית: הסכום לאלמנות עומד על 15 שקלים, ועל-פי הצמדות הגיע לסכום של 20.10 שקלים.

רינת גולד-גזית: קיבלנו בקשה מארגון האלמנות והיתומים להגדיל את הסכום ל-30 שקלים בשל שינוי בצרכים.

שאול יהלום: למה הם מבקשים להגדיל את זה ל-30 שקלים?

עודד סבוראי: מקורות המימון של ארגון אלמנות צה"ל הם שלושה.

עודד סבוראי: חצי התקציב מגיע ממשרד הביטחון, שירד מ-1.1 מיליון שקל בשנה ל-950,000 שקל בשנה; המקור השני הוא דמי חבר, שעליהם שאנחנו מדברים עכשיו, שמשולמים רק על-ידי האלמנות ולא על-ידי היתומים; התמהיל של האלמנות והיתומים בתוך הארגון השתנה והיום יש הרבה יותר יתומים מאלמנות.

עודד סבוראי: המספרים נכון להיום הם 3,642 אלמנות שמשלמות דמי חבר לעומת 4,261 יתומים שאינם משלמים דמי חבר ונהנים כמובן מפעילויות הארגון.

עודד סבוראי: המקור התקציבי השלישי הוא תרומות, וגם כאן יש ירידה חדה מאוד בהכנסות.

עודד סבוראי: אם בשנים קודמות התרומות עמדו על סדר גודל של 800,000 עד מיליון שקל בשנה, התרומות שהצליחו לגייס בשנת 2003 עמדו על 200,000 שקלים בלבד, ואת זה אנחנו מיחסים למצב הכלכלי הכללי.

עודד סבוראי: הפועל היוצא של שילוב התהליכים האלה הוא שהארגון נמצא על סף קריסה כלכלית כשכל כוונתו היא להיטיב עם החברים בו, עם האלמנות ועם היתומים.

עודד סבוראי: כתוצאה מכך היום הארגון מתקשה מאוד, עד כדי צורך בסגירת פעילויות.

עודד סבוראי: אני רוצה לציין בקצרה את מגוון הפעילויות שמוענקות באמצעות הארגון.

עודד סבוראי: זה מלגות לימודים ליתומים, קייטנות ליתומים, מענקי נישואין כאשר מתחתנים.

שאול יהלום: מלגות לימודים לא מכוסות על-ידי משרד הביטחון?

עודד סבוראי: יש חלקים שכן וחלקים שלא.

עודד סבוראי: הארגון נכנס באותם חלקים שלא מכוסים על-ידי משרד הביטחון.

שאול יהלום: שכר לימוד באוניברסיטאות כן מכוסה על-ידי משרד הביטחון.

רינת גולד-גזית: רק שכר לימוד לתואר ראשון.

רינת גולד-גזית: לתואר שני – לא כעניין שבשגרה.

עודד סבוראי: הלוואות לרכישת דירה – יש בכלל קרן להלוואות שהיום היא קרן ריקה.

שאול יהלום: כל הקרנות האלה מוזנות על-ידי דמי החבר?

עודד סבוראי: כל הקרנות האלה מוזנות על-ידי מגוון מקורות המימון שציינתי, כולל דמי חבר.

שאול יהלום: אגיד לך מה הבעיה.

שאול יהלום: יש הנהלה לארגון, שאתה בוודאי מועסק על-ידה, והיא החליטה מה שהחליטה.

שאול יהלום: אבל לא נמצאת אתנו כאן לכאורה האלמנה שתבוא ותגיד האם היא מסכימה לזה או לא.

שאול יהלום: מחר יבואו האלמנות ויקימו צעקה גדולה ומרה: מה פתאום אישרתם?

שאול יהלום: היה לנו דבר דומה עם הורים שכולים ובעקבות זה מר יעקב גוטליב מוציא לנו את הנשמה עד היום.

ג'ודי וסרמן: שם היה מדובר על ארגונים מתחרים.

שאול יהלום: יש כאן בעיה, שאנחנו לא יודעים מה דעת האלמנות והיתומים.

שאול יהלום: כל כמה זמן נבחרת ההנהלה של הארגון שאדוני מייצג?

עודד סבוראי: אם אינני טועה, כל 3 שנים.

עודד סבוראי: אני לא סבור שמה שאתה צופה שעתיד לקרות אכן יקרה, ואני רוצה להסביר מדוע.

עודד סבוראי: ראשית, האלמנות והיתומים לא מנותקים אלה מאלה.

עודד סבוראי: הרי היתומים הם ילדיהן של האלמנות.

עודד סבוראי: בסופו של דבר דמי החבר שהאלמנות משלמות מסבסדים באופן עקיף גם את הפעילויות של היתומים.

עודד סבוראי: דבר שני, וחשוב מאוד להדגיש את זה, החברות בארגון היא וולונטרית.

ג'ודי וסרמן: זאת בדיוק הבעיה, שהאלמנות שלא יוכלו או לא ירצו לשלם 30 שקלים כבר לא יהיו חברות בארגון.

שאול יהלום: מה זה וולונטרי?

שאול יהלום: אתה אומר: מי שלא תשלם 30 שקלים לא תהיה חברה בארגון ולא תזכה בכל מה שפירטת קודם.

שאול יהלום: אתה מחזיק אותה עם אקדח מול הרקה.

עודד סבוראי: אין שום אקדח מול הרקה משום שברור שההטבות שהאלמנה מקבלת כתוצאה מהחברות בארגון, היא והיתומים הסמוכים על שולחנה, עולות בהרבה על מס ארגון בגובה של 20 או 30 שקלים.

שאול יהלום: אז למה אתה לא מציע 50 שקלים?

שאול יהלום: לפי ההיגיון הזה תציע מחר 100 שקלים.

עודד סבוראי: משום שאני חושב שזה לא יהיה מוצדק.

שאול יהלום: אדוני הוא עורך-דין ומייצג טוב את הארגון ששלח אותו.

שאול יהלום: חסר לי כאן מבקר או רואה חשבון שיבוא ויגיד שהמוסד באמת צריך את הכסף ולא יכול להסתפק ב-5 שקלים או ב-6 שקלים.

שאול יהלום: אני מניח שבמשכורתו של אדוני ובמשכורתי אני אם היינו צריכים לשלם עוד 10 שקלים היינו סופגים את זה אבל האלמנה מקבלת מעט פחות ויכול להיות ש-10 שקלים חשובים לה.

עודד סבוראי: אני רוצה לציין שהאלמנה מקבלת את הגמול ממשרד הביטחון, מדובר על סכום של 6,000 ושקלים ויותר כך ש-10 שקלים באופן יחסי – ומבלי למעט כמובן מהחשיבות של הכסף, וגם סכום כזה – באופן יחסי מדובר בעלייה מצומצמת מאוד ומתונה.

ג'ודי וסרמן: זאת עלייה של 50%.

עודד סבוראי: ביחס לתגמול שהיא מקבלת ממשרד הביטחון.

שאול יהלום: אבל בין היתר מורידים לה גם ביטוח סיעודי.

עודד סבוראי: זה לא אנחנו.

עודד סבוראי: זה סרט אחר.

שאול יהלום: איך אני יכול להיות בטוח שמבחינה חשבונאית זה באמת הסכום הסביר והנכון?

שאול יהלום: אני צריך שיבוא לכאן מבקר או רואה חשבון ויגיד: רבותי, אני אומר לכם שאם לא נעלה את הסכום ב-10 שקלים הארגון יתמוטט.

עודד סבוראי: אני רוצה לפרט את הנתונים החשבוניים.

עודד סבוראי: אנחנו מדברים על כ-3,600 אלמנות וזה יצטבר לתוספת של כ-36,000 שקלים בחודש בתקציב הארגון.

שאול יהלום: זה יפה מאוד.

עודד סבוראי: זה יפה אבל זה בקושי יספיק כדי להחזיק את הארגון הזה צף מעל פני המים.

שאול יהלום: זה כמעט חצי מיליון שקל בשנה.

שאול יהלום: מה התקציב של הארגון היום?

עודד סבוראי: היום התקציב כולל 950,000 שקל שמוזרמים ממשרד הביטחון, 200,000 שקל מתרומות שהצליחו לגייס, ועוד 73,000 שקל בחודש מדמי החבר של האלמנות.

שאול יהלום: זאת אומרת, אדוני מבקש שנעלה את התקציב ב-50% כמעט.

עודד סבוראי: לא.

עודד סבוראי: התקציב הוא 950,000 200,000 73,000 שקלים.

עודד סבוראי: את ה-73,000 שקלים האלה אני מבקש להעלות בעוד 36,000 שקלים, זה הכול.

עודד סבוראי: בעוגת התקציב של הארגון מדובר בתוספת מזערית.

שאול יהלום: יש כאן דבר צורם מאוד.

שאול יהלום: בא משרד הביטחון העשיר, המיליארדר הזה, עם תקציב של 35 מיליארד שקל בשנה ומוריד כאן מכבשת הרש של האלמנות 150,000 שקלים והאלמנות צריכות לשלם את זה.

שאול יהלום: זה הרי צועק לשמים.

שאול יהלום: משרד הביטחון לא ייפול על 150,000 שקל.

שאול יהלום: אם הוא היה מחזיר את 150,000 השקלים יכול להיות שהייתם מחזיקים מעמד בלי להעלות את דמי החבר והייתם מסתפקים בהעלאה לפי עליית המדד.

שאול יהלום: אז בא משרד הביטחון, מוריד 150,000 שקל, מקצץ, כשהוא היה צריך להגדיל לפי המדד.

שאול יהלום: הוא מקצץ 200,000 שקל ואנחנו צריכים לבקש את זה מהאלמנות?

שאול יהלום: הן צריכות לסבסד את תקציב הביטחון?

שאול יהלום: אם היה כאן איזה צורך, פתאום הייתם מקבלים עוד משימה או משהו, הייתי מבין.

שאול יהלום: אבל סתם להעלות את דמי החבר בעוד 10 שקלים מכל אלמנה, כאשר משרד הביטחון יכול לפתור את הבעיה על-ידי אי-קיצוץ?

שאול יהלום: זה נראה לי משונה מאוד.

שאול יהלום: קל מאוד לעשות את זה אבל אם אנחנו נתיר את זה אז מחר שר הביטחון יקצץ עוד 200,000 שקל ונעלה את דמי החבר ל-40 שקלים, ועוד 200,000 ודמי החבר יעלו ל-50 שקלים.

שאול יהלום: אני לא יודע מה משרד הביטחון עושה עם 200,000 השקלים האלה, אולי קונה טנק, אבל זה לא צודק.

רינת גולד-גזית: בין השנים 2002 ו-2003 היה קיצוץ של 10% מכל הגורמים הנתמכים על-ידי משרד הביטחון במסגרת ההצטמצמות של משרד הביטחון.

שאול יהלום: אבל באלמנות צה"ל אסור לפגוע.

רינת גולד-גזית: בגלל שמדובר באלמנות צה"ל, ובאותו אופן גם בארגונים היציגים של הנכים וההורים השכולים, הקיצוץ אצלם היה קטן יותר ועמד על 5% בלבד.

שאול יהלום: לא הבנתי איך קיצוץ של 150,000 שקל זה 5%.

עודד סבוראי: מ-1.1 מיליון שקלים ירדו ל-950,000 שקלים.

שאול יהלום: אז זה 15%.

שאול יהלום: תחשב לי בבקשה כמה זה 5% מ-1.1 מיליון שקלים.

עודד סבוראי: זה 55,000 שקלים.

שאול יהלום: גברתי, 55,000 שקל זה לא 150,000 שקל.

שאול יהלום: זה פי שלושה.

שאול יהלום: את מבטיחה שהקיצוץ הוא של 5% ומקצצת פי שלושה.

רינת גולד-גזית: אלה הנתונים שאני קיבלתי.

שאול יהלום: אבל גברתי משפטנית, עומדת מאחורי כל מילה שהיא אומרת.

עודד סבוראי: הקיצוץ היה של 13%.

שאול יהלום: את אומרת שקיצצתם מכולם 10% ודווקא כאן קיצצתם 13%.

שאול יהלום: זה בוודאי לא 5%.

עודד סבוראי: אני רוצה להדגיש שכל הכספים שיתקבלו כתוצאה מההעלאה שאנחנו מבקשים יוזרמו באופן בלעדי לפעילות לטובת היתומים והאלמנות.

שאול יהלום: זה ברור לי.

שאול יהלום: גם אם תגדיל את דמי החבר ל-50 שקלים ברור לי שזה יהיה מיועד לפעילות לטובת היתומים והאלמנות.

שאול יהלום: הרי אני לא חושב שאתם משתמשים בכסף הזה לצורך נסיעות לחוץ-לארץ או כדי לשכור מכוניות פאר.

שאול יהלום: אין לי ספק בכך.

שאול יהלום: אבל תן לאלמנה להחליט מה לעשות עם ה-10 שקלים, אם לתת את זה ליתום שלה או לתת את זה לארגון.

שאול יהלום: לצערי הרב אני לא רואה את העוז לאשר את מה שביקשתם כאשר משרד הביטחון מקצץ את החלק שלו ב-13%, כאשר קיבלנו כאן הבטחה על קיצוץ של 5%.

שאול יהלום: אם זה היה באמת קיצוץ של 5% אז אולי אדוני היה מסתפק בהעלאת דמי החבר ב-3 שקלים בלבד וזה היה כבר שונה.

שאול יהלום: תעשו שיעורי בית.

שאול יהלום: אנחנו לא מאשרים את תקנות משפחות חיילים שנספו במערכה (הסכום המרבי שמותר לנכות מתגמולי זכאי) (תיקון מס' 2), התשס"ד-2004.

שאול יהלום: תודה.